Beboerne mener at verdien på eiendommen har gått ned med ti prosent etter det ble klart at et asylmottak skal etableres i nærområdet på Bolkesjø hotell, skriver avisen Telen.
Bolkesjø hotell skal omgjøres til et asylmottak for inntil 600 flyktninger. Hvem som skal drifte asylmottaket er ennå ikke klart.
– Jeg er kjent med klagene, og de skal behandles på lik linje med andre klager, sier ordfører Gry Blöchlinger til avisen.
I en av klagene på øking av eiendomsskatten skriver en nær nabo til Bolkesjø hotell at «det sier seg selv at min eiendom forringes når jeg får ett eller to asyl/flyktningmottak i umiddelbar nærhet».
– Da vi var på folkemøte i Gransherad, ble det spurt om det finnes noen kompensasjonsordning for beboere som får mottak tett opp til seg. Det sa UDI at det ikke gjør, og at de ikke går inn i enkeltsaker, sier ordføreren til avisen. (©NTB)